text: Her er politiets nye våben mod knallertbøller
  16 juni 2018 kl. 12.51
  Med terrængående motorcykler håber Syd- og Sønderjyllands Politi at kunne fange flere knallertbøller.
  Det skal være slut med knallertkørere, der stikker af fra politiet.
  Derfor har Syd- og Sønderjyllands Politi indkøbt tre terrængående motorcykler, som du kan se på billedet øverst.
  Motorcyklerne fik deres ilddåb torsdag, da politiet kiggede efter knallerter i Østbyen i Esbjerg. Her har beboere længe følt sig utrygge over vild knallertkørsel på områdets stisystemer.
  Ved 15-tiden blev en knallert med to unge mænd spottet, forfulgt og stoppet. Passageren nåede dog at springe af og tog flugten i løb.
  Havde det været en patruljebil, der havde forfulgt knallerten, ville den ikke kunne have indhentet den på de smalle stier, oplyser politiet og betegner derfor motorcyklerne som effektive.
  Politiet er faktisk så tilfreds med dem, at man planlægger at bruge dem ved lignende aktoner i hele politikredsen, oplyser Syd- og Sønderjyllands Politi i en pressemeddelelse.
  